20.10.2015

Statsbudsjettet 2016

FFOs

MERKNADER TIL

STORTINGETS

KIRKE-, UTDANNINGS- OG FORSKNINGSKOMITÉ

# Forord

## Samfunnsmessig likestilling og deltagelse

Funksjonshemmedes Fellesorganisasjon (FFO) er den største interessepolitiske paraplyorganisasjonen i Norge som jobber for velferden og rettighetene til funksjonshemmede og kronisk syke. FFOs viktigste krav til samfunnsutviklingen er rettferdig fordeling av godene og at samfunnet er tilrettelagt og tilgjengelig for mennesker som lever med funksjonshemninger og kronisk sykdom. Dette forutsetter politisk vilje til både endring og handling. Derfor er det viktig for oss å komme med konkrete tilbakemeldinger og endringsforslag i fagkomiteenes høringer i Stortingets arbeid med statsbudsjettet.

Nær en femtedel av befolkningen har funksjonsnedsettelser, mange har kroniske sykdommer eller er pårørende. FFO har 77 medlemsorganisasjoner med over 335 000 enkeltmedlemmer. Derfor blir listen på våre forslag til de ulike komiteene nødvendigvis bredspektret og lang. Hovedmålet med regjeringens statsbudsjett for 2016 er arbeid, aktivitet og omstilling. Det er viktig at alle grupper i det norske samfunnet inkluderes i dette – også personer med funksjonsnedsettelser og kroniske sykdommer. Vi ser dessverre få tegn til det i dette budsjettet. Kommunene står overfor store oppgaver i 2016: Kommunereform og bosetting av flyktninger i tillegg til alle de andre lovpålagte oppgavene. Det er viktig og helt nødvendig at kommunene rustes økonomisk til å møte denne situasjonen og samtidig gir alle som er helt avhengig av det gode velferdstjenester.

Norge ratifiserte FN-konvensjonen for mennesker med nedsatt funksjonsevne i 2013. I år rapporterer myndighetene på om konvensjonen er fulgt opp i det norske samfunnet. FFO har fått ansvaret for å koordinere en skyggerapport, en parallell rapport fra sivilt samfunn, som lanseres 3. desember. Derfor leser vi statsbudsjettet for 2016 spesielt med henblikk på funksjonshemmedes rettigheter og oppfyllelsen av disse. Vi erfarer dessverre altfor ofte at det er én ting å ha rett på papiret, det er noe helt annet å få denne rettigheten i praksis.

Oslo, 20. oktober 2015



Knut Magne Ellingsen

Arbeidende styreleder

FFO er funksjonshemmedes organisasjoners samarbeidsorgan i Norge

FFO ble stiftet 21. september 1950

FFO har 77 medlemsorganisasjoner med over 335.000 medlemmer

FFO er organisert i 19 fylker

FFO er organisert i mange av landets kommuner

FFO-dok: SB2016-Merknad-KUF

Trykk: Oktober 2015

Opplag: 40 eksemplarer

# Innhold

[Programkategori 07.20 Grunnopplæringen Kvalitet i lærerutdanningen - innhold i mastergrad 4](#_Toc433096738)

[Kap. 226 post 63 Tidlig innsats i skolen gjennom økt lærerinnsats 6](#_Toc433096739)

[Kapittel 225 post 70 Tilskudd til opplæring av lærlinger og lærekandidater med særskilte behov 7](#_Toc433096740)

[Kap 254.70 Tilskudd til voksenopplæring 8](#_Toc433096741)

[Nye utfordringer krever friske midler 8](#_Toc433096742)

[Økt aktivitet i Studieforbundet Funkis 9](#_Toc433096743)

# Programkategori 07.20 Grunnopplæringen Kvalitet i lærerutdanningen - innhold i mastergrad

**FFOs tilrådning**

* FFO ber komiteen sikre at ny mastergradsutdanning gir nyutdannede lærere kompetanse om elever med særskilte behov.

Gjennomføringen av "Kvalitet i kompetanse", Lærerløftet og lærerutdanning til mastergradsutdanning er avgjørende for norsk skole. For FFO og våre medlemsorganisasjoner betyr et lærerløft også noe mer fordi lærerne i større grad må settes i stand til å møte hverdagen i klasserommet. Elevmassen er sammensatt, og elever har ulike behov. Enkelte ganger kan dette handle om å ivareta en elevs behov knyttet til en funksjonshemning eller en kronisk sykdom. Det er lærerens plikt og ansvar så tidlig som mulig å melde fra om elever som har problemer eller sliter med undervisningen. For at en lærer skal kunne melde fra tidlig nok eller så tidlig som mulig, kreves det god kunnskap, blant annet om elever med funksjonshemning og kronisk sykdom. Det kreves også kunnskap om støttesystemet som er rundt skolen, som PP-tjenesten og Statped.

Det har vært et mangeårig krav fra FFO at lærerutdanningen må inneholde flere elementer av spesialpedagogikk. Nå støttes dette av Ekspertgruppen for spesialpedagogikk, som tydelig anbefalte flere spesialpedagogiske emner i barnehage- og lærerutdanningene.[[1]](#footnote-1)

FFO representerer elever med funksjonshemninger og kroniske sykdommer. Mange av dem trenger spesialpedagogiske tiltak. Felles for våre elever er at de ofte møter hindringer, og hindringene er strukturelle og systematiske. Konsekvensene er altfor ofte at de ikke får fullt læringsutbytte av undervisningen, og at de ikke kan delta i skolens aktiviteter på linje med andre elever. De har rett, men de får ikke rett, slik det er beskrevet i en betenkning advokat Else McClimans gjorde på vegne av FFO i 2013.[[2]](#footnote-2)

Vi mener at mer vekt på spesialpedagogikk i lærer- og barnehagelærerutdanningene kan være ett av tiltakene som er nødvendig for at flere barn og unge får det tilbudet de trenger. Da vil lærere være bedre rustet til å møte mangfoldet av barn i barnehage og skole. Omtrent ti prosent av elevene mottar spesialundervisning. Jo mer lærere kan om disse elevene, jo større mulighet har elevene til å få utnyttet sitt læringspotensial. Muligheten til å oppnå målsettingen om en inkluderende skole vil også øke.

Dette er viktig blant annet for å opprettholde et konstant fokus på både tilpasset opplæring og spesialundervisning. Vi mener dette hører hjemme i faget pedagogikk og elevkunnskap. Faget må inneholde en modul som tar for seg problemstillinger som elever med funksjonshemninger eller kroniske sykdommer opplever, og som har fokus på møtet mellom lærer og elever med et problem, foresatte, samt kunnskap om støtteapparatet.

Elementer av spesialpedagogikk i lærerutdanningen er også viktig slik at lærere har nok kunnskap og kompetanse til å kartlegge og møte behovene til elever med funksjonshemning. Det samme gjelder elever som trenger tilpasset opplæring i form av spesialundervisning eller spesialundervisningslignende tiltak.

FFO mener lærerne trenger mer kunnskap om den hverdagen de vil møte. Konkret betyr dette:

* Praktisk erfaring med hvordan man skal forholde seg til støttesystemene i PP-tjenesten og Statped.
* Inngående kunnskap om utforming, oppfølging og forvaltning av individuelle opplæringsplaner
* Kunnskap om opplæringsloven.
* Kunnskap om ivaretakelsen av samarbeidet mellom skole og hjem.
* Kunnskap om samhandling og samarbeid med andre fagpersoner som har ansvar for den enkelte elev (for eksempel fysioterapeuter, ergoterapeuter og leger).

FFO ber derfor komiteen sikre at kvaliteten på lærerutdanningen fortsatt styrkes, og bidrar til at lærerne lærer mer om elever med særskilte behov.

# Kap. 226 post 63 Tidlig innsats i skolen gjennom økt lærerinnsats

**FFOs tilrådning**

* FFO ber komiteen etterspørre en tydelig satsing på, og innsats for, elever med særskilte behov i tiltakene for tidlig innsats.

FFO er glad for fokuset på tidlig innsats. Vi støtter regjeringens satsing på barnehager, samt økt lærertetthet på 1.- 4. trinn. FFO jobber for en inkluderende skole, der utgangspunktet er at alle elever kan lære sammen, at involverte aktører er seg sitt ansvar bevisst, følger loven og jobber mot samme mål: At alle elever skal ha sin naturlige plass i en vanlig klasse.

FFO går ut fra at satsingen på tidlig innsats blant annet henger sammen med ønsket om å få snudd trenden med at mange flere får spesialundervisning på 10. trinn enn tidlig på barnetrinnet. FFOs krav er uansett at de som har behov for spesialundervisning, skal få det. Økt lærertetthet kan bidra til at flere elever, som ellers kunne blitt tatt ut av den vanlige klassen, nå kan lære og være sammen med de andre elevene. Sammen med et annet tiltak - "Et lag rundt eleven" - kan økt lærertetthet bidra til å operasjonalisere en mer inkluderende skole. Hvis også lærerutdanningen fokuserer mer på elever med særskilte behov, så tror FFO det er vesentlig større sjanser for en mer inkluderende skole.

Vi etterspør en tydelig og markert omtale av elever med særskilte behov i denne satsingen, og ber komiteen etterspørre dette.

Dette understrekes av FNs konvensjon for rettighetene til mennesker med nedsatt funksjonsevne, artikkel 24 om utdanning:

1. Partene erkjenner at mennesker med nedsatt funksjonsevne har rett til utdanning. Med sikte på å virkeliggjøre denne retten uten diskriminering, og på basis av like muligheter, skal partene sikre et inkluderende utdanningssystem på alle nivåer, samt livslang læring, som tar sikte på:

b) at mennesker med nedsatt funksjonsevne får utviklet sin personlighet, sine anlegg og sin kreativitet, så vel som sine psykiske og fysiske evner, fullt ut.

2. For å virkeliggjøre denne rettighet skal partene sikre

c) rimelig tilrettelegging ut fra den enkeltes behov,

e) effektive støttetiltak tilpasset den enkeltes behov, i et miljø som gir størst mulig faglig og sosial utvikling, i tråd med målet om full inkludering.

# Kapittel 225 post 70 Tilskudd til opplæring av lærlinger og lærekandidater med særskilte behov

**FFOs tilrådning**

* FFO ber komiteen etterspørre en tydelig satsing på, og omtale av, elever med funksjonshemning, kronisk sykdom og særskilte behov i Yrkesfagløftet.

For personer med funksjonshemning eller kronisk sykdom er utdanning enda viktigere for å komme i jobb enn for andre grupper. Mangel på læreplasser har vært en viktig årsak til at elever ikke fullfører fagutdanningen. Høy konkurranse om plassene gjør at elever med funksjonsnedsettelser og behov for tilrettelegging ofte stiller bakerst i køen.[[3]](#footnote-3)

FFO er glad for at bevilgningen på post 70 er økt med seks mill. kroner sammenlignet med saldert budsjett 2015. Målet med tilskuddsordningen er å stimulere lærebedrifter til å gi lærlinger og lærekandidater med spesielle behov mulighet til å oppnå en fagutdanning eller deler av en fagutdanning, og dermed sikre flere unge kompetansen som skal til i det ordinære arbeidslivet. Søknadene er økt betydelig de siste årene.

Presset på ordningen ble økt ytterligere etter at den i 2013 ble utvidet til også å omfatte lærlinger og lærekandidater med svake norskkunnskaper og kort botid i Norge. Det høye søknadstallet i 2013 førte til at tilskuddet ble redusert med 21 prosent for hver innvilgede søknad i forhold til opprinnelig sats.

Fylkeskommuner er dermed avhengige av at ledere og bedrifter har et ekstra engasjement eller er villige til å ta på seg ekstrakostnader, eller av at fylkeskommunen selv kan stille garanti mot ekstra kostnader.

FFO mener en tydelig og markert satsing på, og omtale av, elever med funksjonshemning, kronisk sykdom og særskilte behov er helt avgjørende for at denne gruppen får ta del i Yrkesfagløftet. Vår erfaring er at hvis de elevene vi representerer ikke er spesifikt nevnt som en gruppe det satses på, så blir de glemt. Det er bra med en økning på post 70, men ikke nok. FFO ber derfor komiteen etterspørre en tydelig satsing på og omtale av elever med funksjonshemning, kronisk sykdom og særskilte behov i Yrkesfagløftet.

# Kap 254.70 Tilskudd til voksenopplæring

**FFOs tilrådning**

* FFO ber komiteen understreke at særskilte satsinger krever tilleggsbevilgninger. Studieforbundenes ekstra innsats for å sikre inkludering og motvirke utenforskap, må skje ved at det tilføres friske midler.

FFO er svært positive til at det for 2016 er foreslått en videreføring av tilskuddet for voksenopplæring i studieforbundene på samme nivå som inneværende år. Etter forslag om dramatiske kutt for 2015 og intense runder for å reversere forslaget, håper vi på ro om ordningen. Det er likevel signaler i budsjettproposisjonen som uroer oss.

## Nye utfordringer krever friske midler

Regjeringen har helt fra sin tiltredelse understreket hvor viktig det er med den uavhengige frivilligheten. Av den grunn er vi noe overrasket over at det er foreslått å legge sterke føringer på framtidige tilskudd til studieforbundene.

I budsjettproposisjonen står det:

Departementet ønskjer å styrkje studieforbunda sitt arbeid for inkludering og mot utanforskap, og foreslår å øyremerke om lag 10 pst. av midlane i tilskottsordninga til tilskott for å stimulere organisasjonane til ein større innsats retta mot inkludering og å hindre utanforskap. Som ei følgje av måten tilskottsordninga er utforma på vil endringa først få verknad for fordelinga mellom tilskottsmottakarane i eit seinare budsjettår.

Innsats innenfor nye områder og overfor nye grupper er krevende, men frivillige organisasjoner har alltid vært villige til å ta utfordringer for å oppfylle samfunnsmessige mål. Dersom dette skal gjøres innenfor en eksisterende tilskuddsramme betyr det at organisasjoner i framtida får kutt i sin ordinære opplæringsvirksomhet samtidig som de skal levere på nye områder.

Innenfor dagens studievirksomhet er det mange som allerede gjør en stor jobb for inkludering og å hindre utenforskap. Dette kan gjelde fattige, sosialt utsatte, grupper av funksjonshemmede m.v. Mestringsarbeidet i regi funksjonshemmedes organisasjoner er også et viktig arbeid som motvirker utenforskap og isolasjon.

Vi forstår at regjeringen med sitt forslag til øremerking først og fremst peker mot en ekstra innsats knyttet til flyktningesituasjonen og inkludering av nye innbyggere i Norge. Dette er utfordringer studieforbundene gjerne bidrar i gjennom å gi av sin kompetanse innenfor opplæring. Det må likevel erkjennes at dette vil kreve ny kompetanse og mer ressurser enn ordinær aktivitet. Derfor må det tilføres friske midler og ikke kuttes i etablert virksomhet.

## Økt aktivitet i Studieforbundet Funkis

Stabile rammevilkår gir god forutsigbarhet og godt grunnlag for stabilt høy aktivitet. For Studieforbundet Funkis har vi tall som viser at det har vært en jevn økning helt fra 2001 og fram til nå, og Funkis er studieforbundet som har økt mest de siste årene. Studieforbundet Funkis er et forbund for landsdekkende organisasjoner av funksjonshemmede og kronisk syke har 76 landsdekkende medlemsorganisasjoner. Det er viktig at en positiv utvikling ikke stoppes med omfordeling innen tilskuddsrammen.

Nedenfor følger en oversikt over aktivitetsutvikling i Studieforbundet Funkis de siste 13 årene. Oversikten viser at aktiviteten er mer enn doblet i perioden. I perioden 2010 til 2014 er antall kurs økt med 66 %, antall kurstimer med 68% og antall deltakere med 55 %.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | 2001 | 2003 | 2005 | 2007 | 2009 | 2010 | 2011 | 2012 | 2013 | 2014 |
| Antall kurs | 2588 | 2727 | 3208 | 3409 | 3515 | 3996 | 4601 | 5192 | 6206 | 6018 |
| Antall timer | 54661 | 25772 | 64505 | 70655 | 78600 | 82265 | 93793 | 108029 | 126886 | 131182 |
| Antall deltakere | 22549 | 25772 | 31123 | 31590 | 31607 | 33206 | 35075 | 45474 | 56763 | 60407 |

Prognosene så lagt for 2015 viser pr 3. kvartal en økning av aktiviteten med 25000 timer. Dette utgjør 19%.

Kurs i funksjonshemmedes organisasjoner er både diagnose- og aktivitetsrelaterte. Funksjonshemmede og kronisk syke trenger tilpasset trening for å mestre dagligliv, redusere følger av diagnosen og bedre helsetilstanden generelt. For mange som lever med en funksjonshemning eller kronisk sykdom er møteplassen studievirksomheten representerer viktig for å ha en sosial arena i en ny livssituasjon. Studievirksomheten er også viktig for å komme ut av isolasjonen, mot mer aktiv deltakelse både i dagligliv og i samfunnet.

Når mange av FFOs medlemsorganisasjoner har etablert møteplasser innenfor rammene av et studietiltak, skyldes det et reelt behov.

1. [http://www.regjeringen.no/upload/KD/Hoeringsdok/2014/14\_3600/Rapport\_fra\_Ekspertgruppen\_for\_ spesialpedagogikk.pdf](http://www.regjeringen.no/upload/KD/Hoeringsdok/2014/14_3600/Rapport_fra_Ekspertgruppen_for_%20spesialpedagogikk.pdf) [↑](#footnote-ref-1)
2. McClimans, Else: Utviklingen av funksjonshemmedes rettssituasjon de siste ti år. FFO, politisk notat 2/2013. [http://ffo.no/globalassets/ffo-mener/politiske-notat/utviklingen -av-funksjonshemmedes-rettigheter-politisk-notat.pdf](http://ffo.no/globalassets/ffo-mener/politiske-notat/utviklingen%20-av-funksjonshemmedes-rettigheter-politisk-notat.pdf) [↑](#footnote-ref-2)
3. Er det rom for praksis? Rapport utgitt av Unge Funksjonshemmede (2012) [↑](#footnote-ref-3)